Here, leer my - deur Anuschka Smit - 'N GEMEENTE IN AFRIKA VIR DIE HELE WÊRELD
Here, leer my - deur Anuschka Smit
"My oë is altyd op die Here gerig, want dit is Hy wat my voete uit die vangnet sal hou." - Psalm 25:15
Die jong man stap opgewek na die wyse man wat buitekant sy hut sit. Hy vra hom: "Leermeester, leer my hoe om God te vind!" Die wyse man kyk hom stip aan voordat hy saggies vra: "Hoe graag wil jy vir God vind?" Sonder huiwering antwoord die jong man: "Meer as enigiets wat die wêreld my kan bied!" Die wyse man staan op, neem die jong man aan sy arm en lei hom na die nabygeleë rivier. "Volg my," beveel die wyse man terwyl hy in die water in stap.
​Hulle is albei halflyf in die water toe die wyse man die jong man se kop skielik onder die water druk. Die jong man worstel vreeslik onder die water, maar die wyse man los hom eers tot net voor die jong man wou uitpaas. Al hygende kyk die jong man sy leermeester verbaas aan. Die wyse man vra: "Seun, toe jy onder die water was, wat wou jy meer as enigiets in hierdie wêreld he?" Dadelik antwoord die jong man: "Suurstof!" "Wel, as jy soveel na God smag as wat jy nou net na suurstof gesmag het, sal jou oë vir die wonder van God oopgaan." Met die wegstap draai die wyse man om om te sê: "Eers dan is jy reg om van Horn te leer."
Lees Psalm 25
Die kern van hierdie Psalm is die gebed dat die Here die psalm-digter moet onderrig. Hy kom staan voor die Here en sê: "Here, ek weet te min. Ek verstaan te min. Ek wil aan u voete kom sit soos Maria dit gedoen het. Onderrig my, Here. Ek is ene ore en ek kan dit nie sonder u doen nie" Hiermee tree een van die groot, maar verskuilde, kante van gebed na vore. Dat dit leergeleenthede is indien ons dit met hierdie gesindheid benader.
Daar is sekere dinge wat ek SLEGS in gebedsgemeenskap kan leer. Nie uit boeke nie. Nie tweedehands van ander mense nie. Ek verstaan dit eers met my hele wese as ek in diep gemeenskap met God verkeer as ek konstant aan my verhouding met God werk en wanneer ek in my diepste wese smag en verlang na God. Ons leer Hom daar ken, ons leer daar hoe sy hart vir mense klop - oor die wêreld heen. As ons maar net hierdie leerbare gesindheid toon.
Prakties - Hou jou hande (palms) boontoe (in die lug) as 'n teken van leer-baarheid en toewyding aan God se weë. Vra God dan om jou te onderrig - in sy weë oor wie Hy is en wat sy wil is met jou op aarde, wat sy plan vir jou is en bid dan dat jy sal raaksien waar God jou wil gebruik. Dat Hy jou 'n leerbare gees sal gee, een wat nie in selftrots vasklou aan jou eie vooropgestelde idees en smaak nie, maar een wat sal buig voor God se wysheid.